憶神童歌
作者：白玉蟾
朝代：宋

paragraphs: 高懷落落如可羈，芳辭葳蕤誰摘奇。
我獨一覽如醉癡，恨不快覩紫芝眉。
望美人兮天一涯，面不相識心相知。
青牛不跨策蒺藜，金波停飲忘醇醨。
句高耿耿橫虹蜺，列星北斗不敢輝。
玄猿號木驥縮蹄，霜鶻攣翼鬼神悲。
天籟自鳴非噓吹，肯與蛙蚓湫污泥。
何當握手談玄機，蟠桃未熟香難期。
金牌玉字空陸離，碧雲謾鎖騫林枝。
謫籍塵寰辭玉墀，凡埃俗氣非所宜。
世緣未了如沸糜，徒將姹女媒嬰兒。
丹霄玉詔何時飛，青鸞久約宴瑶池。
他年騎鹿相追隨，玉笥山前同採芝。